**Informatīvais ziņojums**

**par darbības programmas „Infrastruktūra un pakalpojumi” 3.2.2.1.1. apakšaktivitātes „Informācijas sistēmu un elektronisko pakalpojumu attīstība” projektu ieviešanas plānu izvērtēšanu un uzraudzību**

**Izmantotie saīsinājumi**

|  |  |
| --- | --- |
| Atbildīgā iestāde | Vides aizsardzības un reģionālās attīstības ministrija kā Eiropas Savienības struktūrfondu un Kohēzijas fonda atbildīgā iestāde |
| CFLA | Centrālā līgumu un finanšu aģentūra kā Eiropas Savienības struktūrfondu sadarbības iestāde |
| DP  ES fondi | Darbības programma  Eiropas Savienības struktūrfondi un Kohēzijas fonds |
| ERAF | Eiropas Reģionālās attīstības fonds |
| IKT | Informācijas un komunikāciju tehnoloģijas |
| Ministru kabineta noteikumi Nr.71 | Ministru kabineta 2006.gada 24.janvāra noteikumi Nr.71 „Valsts informācijas sistēmu attīstības projektu uzraudzības kārtība” |
| Ministru kabineta noteikumi Nr.419 | Ministru kabineta 2007.gada 26.jūnija noteikumi Nr.419 „Kārtība, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina plānošanas dokumentu sagatavošanu un šo fondu ieviešanu” |
| Ministru kabineta noteikumi Nr.576 | Ministru kabineta 2008.gada 21.jūlija noteikumi Nr.576 „Noteikumi par darbības programmas „Infrastruktūra un pakalpojumi” papildinājuma 3.2.2.1.1.apakšaktivitātes „Informācijas sistēmu un elektronisko pakalpojumu attīstība” projektu iesniegumu atlases pirmo kārtu” |
| Ministru kabineta noteikumi Nr.653 | Ministru kabineta 2015.gada 17.novembra noteikumi Nr. 653 „Darbības programmas „Izaugsme un nodarbinātība” 2.2.1. specifiskā atbalsta mērķa „Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1. pasākuma „Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība" īstenošanas noteikumi” |
| Ministru kabineta noteikumi Nr.766 | Ministru kabineta 2010.gada 10.augusta noteikumiNr.766 „Noteikumi par darbības programmas „Infrastruktūra un pakalpojumi” papildinājuma 3.2.2.1.1.apakšaktivitātes „Informācijas sistēmu un elektronisko pakalpojumu attīstība” projektu iesniegumu atlases otro, trešo, ceturto un piekto kārtu” |
| Ministru kabineta noteikumi Nr.1041 | Ministru kabineta 2010.gada 9.novembra noteikumi Nr.1041 “Kārtība, kādā paredzami valsts budžeta līdzekļi Eiropas Savienības struktūrfondu un Kohēzijas fonda līdzfinansēto projektu īstenošanai, kā arī maksājumu veikšanas un izdevumu deklarācijas sagatavošanas kārtība” |
| NVD | Nacionālais veselības dienests kā Eiropas Savienības struktūrfondu finansējuma saņēmējs |
| VARAM | Vides aizsardzības un reģionālās attīstības ministrija |
| VIS | Finanšu ministrijas uzturētā Eiropas Savienības struktūrfondu un Kohēzijas fonda vadības informācijas sistēma |
| VRAA | Valsts reģionālās attīstības aģentūra |

**Ievads**

Izpildot Ministru kabineta 2012.gada 13.novembra sēdes protokollēmuma (Nr.64 44.§)[[1]](#footnote-1) 7.punktā doto uzdevumu – *piecus gadus pēc 3.2.2.1.1.apakšaktivitātes „Informācijas sistēmu un elektronisko pakalpojumu attīstība” projektu īstenošanas veikt projektu ieviešanas plānu izpildes uzraudzību, reizi gadā, sākot ar 2013.gadu, līdz 1.decembrim iesniedzot Ministru kabinetā ziņojumu par ieviešanas plānu izpildi –* VARAM ir sagatavojusi un iesniedz informatīvo ziņojumu par darbības programmas „Infrastruktūra un pakalpojumi” 3.2.2.1.1. apakšaktivitātes „Informācijas sistēmu un elektronisko pakalpojumu attīstība” projektu ieviešanas plānu izvērtēšanu un uzraudzību (turpmāk – Ziņojums), lai informētu Ministru kabinetu par **apakšaktivitātes** projektu ieviešanas plānu izpildi un projektu īstenošanas rezultātā radīto vērtību izmantošanu (to ilgtspēju).

Ziņojums sniedz pārskatu par apakšaktivitātes:

1. projektu īstenošanas statusu;
2. projektu rezultātu sasniegšanu un lietošanas rādītājiem;
3. būtiskākajiem riskiem saistībā ar projektu īstenošanu un projektu rezultātu ilgtspējas nodrošināšanu;
4. Atbildīgās iestādes galvenajiem veiktajiem projektu uzraudzības pasākumiem.

Ziņojums aptver arī informāciju par īstenotajiem valsts informācijas sistēmu attīstības projektiem, par kuriem saskaņā ar Ministru kabineta noteikumu Nr.71 10.punktu VARAM reizi gadā ir jāinformē Ministru kabinets, ņemot vērā, ka valsts informācijas sistēmu izveide veikta 3.2.2.1.aktivitātes „Publiskās pārvaldes elektronisko pakalpojumu un informācijas sistēmu attīstība” 3.2.2.1.1.apakšaktivitātes „Informācijas sistēmu un elektronisko pakalpojumu attīstība” (turpmāk - apakšaktivitāte) ietvaros. Savukārt, priekšlikumi un ieteikumi valsts informācijas sistēmu attīstībai jau iekļauti Ministru kabineta 2015.gada 10.marta informatīvajā ziņojumā ”Par publiskās pārvaldes informācijas sistēmu konceptuālo arhitektūru”, kā arī Ministru kabineta noteikumu Nr.653 anotācijas trešajā pielikumā.

Ziņojums ir sagatavots, pamatojoties uz VIS datiem, finansējuma saņēmēju, CFLA un Atbildīgās iestādes sagatavoto informāciju, kā arī finansējuma saņēmēju iesniegtajiem aktualizētajiem apakšaktivitātes projektu ieviešanas plāniem, kas ietver pārskatu par sasniegtajiem elektronisko pakalpojumu un informācijas sistēmu izmantošanas rādītājiem par pārskata periodu no 2015.gada 1.oktobra līdz 2016.gada 1.oktobrim.

Nosacījumi attiecībā uz **apakšaktivitātes** projektu īstenošanu un pēcuzraudzību, kā arī sasniedzamajiem rādītājiem ir ietverti MK noteikumos Nr.576 un MK noteikumos Nr.766, kā arī ES fondu 2007.–2013.gada plānošanas perioda **darbības programmas „Infrastruktūra un pakalpojumi” papildinājuma 3.2.2.pasākuma „IKT infrastruktūra un pakalpojumi” aprakstā.**

Apakšaktivitātes projektu finansējuma saņēmēji ir tiešās valsts pārvaldes iestādes, tām pakļautībā un pārraudzībā esošās institūcijas, tiesu varas institūcijas un plānošanas reģioni.

# 1. Projektu īstenošanas statuss

Apakšaktivitātes ietvaros bija apstiprināti 63 projekti par ES fondu finansējumu 138 116 765,18 EUR apmērā, kas ir 93,9% no kopējā piešķīruma.

Sekmīgi ir pabeigti 58 projekti (kopējais ERAF finansējums 124 651 111,71EUR). Viena projekta - Nr.3DP/3.2.2.1.1/08/IPIA/IUMEPLS/003 “Portāla www.skolas.lv attīstība (2.kārta)” - gadījumā visas izmaksas atzītas par neattiecināmām (ERAF finansējums 3 328 795,16 EUR) un atbilstoši Ministru kabineta 2015.gada 10.marta protokollēmuma (Nr.14 27.§) 6.punktam[[2]](#footnote-2) tiek uzskatītas par atgūtām. Savukārt 4 NVD īstenotie E-veselības projekti[[3]](#footnote-3) (kopējais ERAF finansējums 10 268 381,72 EUR) ir uzskatāmi par nefunkcionējošiem projektiem un Ministru kabinets lēmis, ka to pabeigšanas (funkcionalitātes nodrošināšanas) termiņš ir 2016.gada 1.decembris.

*1.attēls*

*Apakšaktivitātes ietvaros īstenoto projektu statuss, skaits un īpatsvars*



*Datu avots: VARAM veiktais apkopojums no VIS publicētās informācijas uz 2016.gada 1.oktobri*

Situācija nefunkcionējošajos E-veselības projektos:

Ņemot vērā, ka NVD nenodrošināja E-veselības projektu pabeigšanu līdz ES fondu 2007.-2013.gada plānošanas perioda izmaksu attiecināmības perioda beigām, t.i., 2015.gada 1.decembrim, attiecīgi līdz 2016.gada 31.martam Atbildīgā iestāde nevarēja sniegt pozitīvu atzinumu par funkcionalitātes pārbaudes rezultātiem un CFLA attiecināt veiktos izdevumus atbilstoši MK noteikumos Nr.1041 noteiktajam.

Lai saglabātu iespēju veiktos izdevumus attiecināt, Veselības ministrija sagatavoja un Ministru kabinets apstiprināja Ministru kabineta noteikumu Nr.576 un Nr.776 2016.gada 22.marta grozījumus[[4]](#footnote-4), paredzot, ka NVD ne vēlāk kā līdz 2016.gada 1.decembrim ir jānodrošina Vienotās veselības nozares elektronisko informācijas sistēmas un elektronisko pakalpojumu funkcionalitāte. Minēto noteikumu anotācijā ir detalizēti norādītas NVD veicamās darbības un indikatīvais to veikšanas laika grafiks.

Uz 2016.gada 12.oktobri NVD vēl nav nodrošinājis projektu funkcionalitāti. Ja E-veselības projektu funkcionalitāte tiks nodrošināta līdz 2016.gada 1.decembrim, Atbildīgā iestāde atzinumu par funkcionalitātes pārbaudes rezultātiem sniegs līdz 2016.gada 30.decembrim atbilstoši Ministru kabineta noteikumos Nr.576 un Nr.776 noteiktajam.

NVD ir uzsācis konsultācijas ar Atbildīgo iestādi par funkcionalitātes pārbaudes iespējamo norisi, kā arī vairākkārt[[5]](#footnote-5) apliecinājis, ka līdz 2016.gada 1.decembrim tiks nodrošināta izstrādātās informācijas sistēmas un elektronisko pakalpojumu pieejamība produkcijas vidē un lietošana, kā arī Atbildīgā iestāde tiks uzaicināta veikt funkcionalitātes pārbaudi.

NVD sniegtā informācija liecina par apņemšanos sekmīgi pabeigt projektu un sasniegt funkcionalitāti līdz 2016.gada 1.decembrim, tomēr, ņemot vērā regulārās izpildes termiņu nobīdes un atlikušo ierobežoto laiku, kā arī projektu apjomu, saglabājas augsts risks, ka visas projektā plānotās funkcionalitātes netiks nodrošinātas produkcijā līdz 2016.gada 1.decembrim.

**2. Projektos sasniegtie rezultāti un izmantošanas rādītāji**

Projektu sekmīgu īstenošanu raksturo vairāku rādītāju, kas noteikti DP, apakšaktivitātes īstenošanu regulējošajos Ministru kabineta noteikumos un finansējuma saņēmēju sagatavotajos elektronisko pakalpojumu un informācijas sistēmu izmantošanas plānos, sasniegšana.

**2.1. DP paredzēto rādītāju sasniegšana**

Projektu īstenošanas rezultātā iznākuma rādītāja “Izveidoti elektroniskie pakalpojumi (t.sk., publiski pieejamie elektroniskie pakalpojumi un publiskās pārvaldes elektroniskie pakalpojumi)” vērtība „150” ir pārsniegta. Projektu ietvaros ir radīti vai uzlaboti 278 elektroniskie pakalpojumi, kas ir 184,67% no DP plānotās iznākuma rādītāja vērtības.

Plānotā rādītāja vērtība pārsniegta, jo valsts informācijas sistēmu modernizācija ir ļāvusi nodrošināt pakalpojumu sniegšanu elektroniskā veidā vairāk, nekā sākotnēji plānots. Projektu īstenošanas laikā, sadarbojoties ar dažādām valsts iestādēm, kā arī ņemot vērā straujos IKT attīstības tempus, tika identificēta papildu elektronisko pakalpojumu ieviešanas nepieciešamība. Turklāt apakšaktivitātes ietvaros tika piešķirts papildu finansējums, kā arī tās īstenošanas laikā ir veiktas pārdales gan projektu ietvaros, gan starp projektiem, kas arī ir ietekmējis sākotnēji plānoto rezultātu apmēru.

Rezultāta rādītāja “Elektronisko pakalpojumu lietotāju īpatsvars uz 100 iedzīvotājiem” vērtība „35%” arī ir pārsniegta. Saskaņā ar Eiropas Komisijas struktūrvienības *Eurostat* statistikas datiem 2015.gadā sadarbībai ar valsts un sabiedriskajām iestādēm iedzīvotāju interneta izmantošanas īpatsvars bija 52%, kas nodrošina DP plānotā rezultāta rādītāja sasniegšanu.

*2.attēls*

*DP rādītāju izpilde*

**

*Datu avots: VARAM veiktais apkopojums no VIS publicētās informācijas uz 2016.gasda 1.oktobri*

**2.2. Apakšaktivitātes ietvaros apstiprinātajos projektu iesniegumos paredzēto un vērtēto lietošanas rādītāju izpildes analīze**

Apakšaktivitātes projekti tiek īstenoti vairākās kārtās un attiecīgi 1.kārtas projektu īstenošanas nosacījumi ir ietverti MK noteikumos Nr.576, savukārt 2.kārtas un turpmāko kārtu projektu īstenošanas nosacījumi ir ietverti MK noteikumos Nr.766. Šajos Ministru kabineta noteikumos ir paredzēti atšķirīgi nosacījumi projekta iesniegumu sagatavošanai un to vērtēšanas kritēriji.

Atšķirībā no MK noteikumiem Nr.576, MK noteikumi Nr.766 paredz projekta iesniegumā norādīt elektronisko pakalpojumu pieprasījumu skaitu otrajā gadā pēc projekta īstenošanas, kuru paredzēts vērtēt saskaņā ar MK noteikumu Nr.766 4.1 pielikumā paredzēto 42.vērtēšanas kritēriju, piešķirot punktus. Vienlaikus MK noteikumu Nr.766 42. punkts paredz, ka projekta iesniegums apstiprināms, ja tas ieguvis vismaz 25 punktus.


Atbilstoši minētajam attiecībā uz otrās un turpmāko kārtu projektiem, ko īsteno atbilstoši MK noteikumiem Nr.766, ir jāuzrauga, vai projekta iesniegumos paredzētie lietošanas rādītāji otrajā gadā pēc projekta īstenošanas ir sasniegti. Ja norādītais pieprasījumu skaits otrajā gadā pēc projekta īstenošanas nav sasniegts, projektu pēcuzraudzības ietvaros ir jāvērtē būtisko pārmaiņu iestāšanās.

Uz 2016.gada 1.oktobri no projektiem, kas īstenoti saskaņā ar MK noteikumiem Nr.766, otrais gads pēc projekta īstenošanas ir iestājies tikai Valsts kases projektam Nr.3DP/3.2.2.1.1/10/IPIA/CFLA/001 “Valsts kases tiešsaistes datu apmaiņas pilnveidošana”, kura iesniegumā plānotais elektronisko pakalpojumu lietošanas apjoms ir sasniegts, līdz ar to nav risks par būtiskām pārmaiņām dēļ projekta rezultātu izmantošanas mazākā apjomā kā paredzēts.

*3. attēls*

*Projekta Nr.3DP/3.2.2.1.1/10/IPIA/CFLA/001*

*iesniegumā plānoto lietošanas rādītāju izpilde*



*Datu avots: VARAM veiktais apkopojums no projekta iesnieguma un finansējuma saņēmēja iesniegtā ieviešanas plāna*

Projektu saraksts sadalījumā pa gadiem, kuros iestāsies otrais gads pēc projekta īstenošanas, ir pievienots Pielikumā Nr.1. Atbilstoši apkopotajai informācijai 2016.gadā nav projektu, kuriem pēc projekta īstenošanas ir pagājuši divi gadi, savukārt projektiem, kuriem 2017.gadā būs otrais gads pēc projekta īstenošanas, ir vērojams liels elektronisko pakalpojumu pieprasījumu skaits, kas jau šobrīd pārsniedz projekta iesniegumos plānoto elektronisko pakalpojumu pieprasījumu skaitu, līdz ar to šobrīd nav konstatējams risks, ka kādā projektā varētu konstatēt būtiskas pārmaiņas, kas būtu saistītas ar projekta rezultātu izmantošanu mazākā apjomā, nekā bija paredzēts.

**2.3. Projektu ieviešanas plānos paredzēto lietošanas rādītāju analīze**

Atbilstoši Ministru kabineta 2012.gada 13.novembra sēdē (protokollēmums Nr.64 44.§)[[6]](#footnote-6) nolemtajam Finansējuma saņēmējiem ir jāizstrādā ieviešanas plāni un reizi gadā jāiesniedz Atbildīgajā iestādē faktiskie rādītāji, lai nodrošinātu projekta ietvaros izveidoto rezultātu izmantošanas efektivitāti un to ilgtspēju piecus gadus pēc projektu īstenošanas.

Projekta ieviešanas plāna mērķis ir parādīt elektronisko pakalpojumu un sistēmu procesu lietošanas īpatsvaru, lai varētu laicīgi konstatēt nobīdes no projektā plānotā un veikt korektīvus pasākumus, kā arī būtisku nobīžu gadījumā vērtētu informācijas sistēmu turpmākas uzturēšanas lietderību. Ieviešanas plānos paredzēto rādītāju nesasniegšana pati par sevi nav iemesls neatbilstības konstatēšanai un finanšu korekcijas piemērošanai, ja vien tā nerada būtiskas pārmaiņas projektā (sk. šā Ziņojuma 2.2.sadaļu) vai projekta pēcuzraudzības perioda beigās nav konstatējams, ka informācijas sistēma vai elektroniskais pakalpojums vispār nav ticis izmantots.

Ieviešanas plāni kopumā jāizstrādā un Atbildīgajā iestādē jāiesniedz par 55 no 63 apakšaktivitātes ietvaros finansētajiem projektiem (par septiņiem projektiem ieviešanas plānus nebija nepieciešams izstrādāt, jo projektu ietvaros esošās informācijas sistēmas, t.sk. elektroniskie pakalpojumi, tika pielāgoti EURieviešanai). Šajā Ziņojumā ieviešanas plānu izpildes analīze veikta par 38 faktiski pabeigtajiem projektiem, kuriem ir pagājis vismaz viens gads pēc to īstenošanas un pozitīva atzinuma saņemšanas funkcionalitātes pārbaudes rezultātā. Papildu informācijai Ziņojuma Pielikumā Nr.2 ir apkopota informācija par 2016.gadā iesniegtiem pārskatiem par rādītāju sasniegšanu uz 2016.gada 1.oktobri, savukārt, Ziņojuma Pielikumā Nr.3 ir apkopota informācija par elektronisko pakalpojumu un informācijas sistēmu rādītājiem.

Analizējot 38 sekmīgi pabeigtos projektus, ir konstatēts, ka no 38 projektiem 17 projektos izveidotie vai uzlabotie elektroniskie pakalpojumi un informācijas sistēmas tiek lietotas plānotajos apmēros, savukārt 21 projekta ietvaros viens vai vairāki izveidotie vai uzlabotie elektroniskie pakalpojumi vai informācijas sistēmas, visi vai kāds no procesiem netiek lietoti plānotajā apmērā.


Kopumā apskatāmo 38 projektu ietvaros ir izveidoti:

* 192 elektroniskais pakalpojums - no tiem 58% gadījumu tiek lietoti plānotajā apmērā, 31% gadījumu tiek lietoti mazāk nekā tika plānots un 11% gadījumu netiek lietoti vispār;
* 124 pārvaldes procesi informācijas sistēmu jomā - no tiem 80% gadījumu tiek lietoti plānotajā apmērā, 14% gadījumu tiek lietoti mazāk nekā tika plānots un 6% gadījumu netiek lietoti vispār.

*4.attēls*

*Elektronisko pakalpojumu un*

*informācijas sistēmu izmantošanas apjoms*

**

*Datu avots: VARAM veiktais apkopojums no finansējumu saņēmēju iesniegtajiem ieviešanas plāniem*

\* tajā skaitā kopējais elektronisko pakalpojumu un pārvaldes procesu pieprasījumu skaits neatbilst plānotajām prognozēm, taču elektronisko pieprasījumu īpatsvars ir sasniedzis vēlamo apjomu vai faktiskā rādītāja novirze no plānotās vērtības nepārsniedz 10%

\*\* dati nav norādīti, jo tehnisku iemeslu dēļ nav iespējams identificēt konkrētu kopējo piekļuves reižu skaitu vai arī nav iespējams izmērīt lietotāju pieprasījumu apjomu, kas liecina par iespējamiem riskiem, ka projektos radītie rezultāti netiek lietoti

Kopumā identificētie būtiskākie iemesli elektronisko pakalpojumu un informācijas sistēmu procesu izmantošanas rādītāju nesasniegšana ir tādi paši kā iepriekšējos gados identificētie:

* klientu motivācijas trūkums izmantot elektroniskos pakalpojumus, ņemot vērā, ka pieprasījums pēc pakalpojuma klātienē pie pakalpojuma sniedzēja nodrošina tūlītēju atgriezenisko saiti par pakalpojuma saņemšanas iespējām;
* nepietiekama informācija klientiem/darbiniekiem par elektronisko pakalpojumu priekšrocībām un to izmantošanas iespējām;
* faktiskās izpildes rezultāti atšķiras no plānotajiem rādītājiem, jo ir veiktas izmaiņas attiecīgos elektronisko pakalpojumu vai pārvaldības procesu izmantošanas noteikumos vai ir mainījušās biznesa procesu prasības un vajadzības;
* projekta izstrādes posmā veiktās prognozes ir bijušas pārāk optimistiskas un šobrīd neatbilst faktiskajai situācijai;
* izstrādāto vai uzlaboto elektronisko pakalpojumu un informācijas sistēmu risinājumos ir notikušas tehniskās problēmas un to darbības pārrāvumi, kā rezultātā ir fiksēta zema lietošanas intensitāte;
* ir pieejams alternatīvs elektroniskais pakalpojums un liela daļa potenciālo elektronisko pakalpojuma lietotāju izpilda pieprasījumus caur kādu no alternatīvajiem elektroniskajiem pakalpojumiem.

Ziņojuma Pielikumā Nr.3 ir apkopota detalizētāka informācija projektu griezumā par elektronisko pakalpojumu un informācijas sistēmu procesu izmantošanas rādītāju apjomu, kuri ir sasniegti daļēji[[7]](#footnote-7) vai nav sasniegti plānotajā apjomā.

Veicot finansējuma saņēmēju iesniegto ieviešanas plānu un finansējuma saņēmēju iesniegto skaidrojumu analīzi, ir konstatēts, ka ir vairāki projekti, kuriem elektronisko pakalpojumu un informācijas sistēmu procesu izmantošanas rādītājs ir “0”, bet tā kā projektiem kopš ieviešanas ir pagājis viens gads vai to elektronisko pakalpojumu ieviešana ir saistīta ar cita projekta ieviešanu, šādiem projektiem netiek noteikta turpmākā rīcība, bet Atbildīgā iestāde pievērsīs pastiprinātu uzmanību nākamajā periodā:

* Izglītības un zinātnes ministrijas projektam **Nr.3DP/3.2.2.1.1/09/IPIA/ IUMEPLS/020 “Valsts pārbaudījumu informācijas sistēmas 2.kārta”** elektroniskajiem pakalpojumiem, sistēmas procesiem un **Nr.3DP/3.2.2.1.1/08/IPIA/ IUMEPLS/002 “Valsts izglītības informācijas sistēmas 2.kārta” paredzētais rādītājs nav sasniegts** 1 no 4 elektroniskajiem pakalpojumiem. Elektronisko pakalpojumu un informācijas sistēmā veicamo procesu lietotāju skaitu būs iespējams atspoguļot projekta 3.pēcuzraudzības gadā, ņemot vērā to, ka centralizēto eksāmenu organizēšanas process ilgst divus gadus.
* Kultūras informācijas sistēmu centra (KISC) projektam **Nr.3DP/3.2.2.1.1/09/ IPIA/IUMEPLS/021 “Kultūras un atmiņas institūciju vienotās informācijas pārvaldības sistēma” paredzētais rādītājs nav sasniegts** 6 no 18 elektroniskajiem pakalpojumiem.. 2015.gadā, veicot pirms produkcijas iekšējo Valsts kultūrkapitāla fonda (KKF) sistēmas testu, tika konstatēta datu integrācijas neatbilstība starp KKF projektu pieteikumu sistēmu un KKF projektu pārvaldības sistēmu. Nepieciešamās izmaiņas veiktas. Finansējuma saņēmējs informē, ka rādītāji tiks sasniegti projekta otrajā pēcuzraudzības gadā.
* Kultūras informācijas sistēmu centra projektam **Nr.3DP/3.2.2.1.1/08/IPIA/ IUMEPLS/016 “Vienotās valsts arhīvu informācijas sistēmas izstrādes un ieviešanas 2.kārta” paredzētais rādītājs nav sasniegts** 5 no 11 elektroniskajiem pakalpojumiem un 2 no 2 sistēmas procesiem. Tiek slēgti līgumi ar iestādēm par elektronisko pakalpojumu izmantošanu. Sistēmas procesu rādītāji ir atkarīgi no iepriekš minēto elektronisko pakalpojumu lietošanas.
* Latvijas Nacionālās bibliotēkas projektam **Nr.3DP/3.2.2.1.1/08/IPIA/ IUMEPLS/010 “Digitālās bibliotēkas izveide-2.kārta”** **paredzētais rādītājs nav sasniegts** 1 no 5 sistēmas procesiem. Tiek turpināts veidot iepriekšējā periodā uzsāktās sešu attēlu kolekcijas.
* Valsts zemes dienesta projektam **Nr.3DP/3.2.2.1.1/08/IPIA/IUMEPLS/006 “Valsts zemes dienesta ģeotelpisko datu ģeotelpiskās informācijas sistēmas izveide” paredzētais rādītājs nav sasniegts** 1 no 9 sistēmas procesiem. Lai nodrošinātu informācijas pieejamību ar 2017.gada 1.janvāri, ko paredz Ministru kabineta 2015.gada 22.decembra rīkojums Nr.806 “Par konceptuālo ziņojumu “Par pasākumiem ātrdarbīgu elektronisko sakaru tīklu izvēršanas izmaksu samazināšanai””, līdz 2016.gada beigām plānots parakstīt sadarbības līgumu ar pieciem lielākajiem datu sniedzējiem - A/S “Sadales tīkli” un A/S “Latvenergo”, A/S “Augstsprieguma tīkli”, A/S “Latvijas elektriskie tīkli”, A/S “Daugavpils siltumtīkli”.
* Zemkopības ministrijas projektam **Nr.3DP/3.2.2.1.1/08/IPIA/IUMEPLS/014 “Zemkopības ministrijas un tās padotībā esošo iestāžu un klientu orientētās pakalpojumu sistēmas izveide”** **paredzētais rādītājs** **nav sasniegts** 3 no 19 elektroniskajiem pakalpojumiem un 1 no 11 sistēmas procesiem. Projektam **Nr.3DP/3.2.2.1.1/ 09/IPIA/IUMEPLS/014** **“Zemkopības ministrijas un tās padotībā esošo iestāžu vienotas informācijas telpas izveide” elektroniskajiem pakalpojumiem” paredzētais rādītājs nav sasniegts** 2 no 10elektroniskajiem pakalpojumiem. Elektroniskie pakalpojumi un sistēmas procesi, kas saistīti ar piena kvotām netiek izmantoti, jo veiktas izmaiņas normatīvajos aktos, kā rezultātā projekta ietvaros izstrādātie elektroniskie pakalpojumi netiek un netiks izmantoti arī turpmākajos periodos. Elektroniskie pakalpojumi, kas saistīti ar Pārtikas un veterinārā dienesta pārtikas robežkontroles pasākumiem netiek izmantoti, jo normatīvajos aktos veiktās izmaiņas paredz vairākas iespējas, kā iesniedzama informācija Pārtikas un veterinārajā dienestā.
* Valsts vides dienesta projekta **Nr.3DP/3.2.2.1.1/09/IPIA/IUMEPLS/025 “Vienotas vides informācijas sistēmas izveide - 2.etaps”** 2 no 7 sistēmas procesiem nav iespējams sagatavot informāciju par rādītāju izpildi, jo sistēmas izstrādes laikā šāda nepieciešamība netika paredzēta.
* Valsts vides dienesta projektam **Nr.3DP/3.2.2.1.1/08/IPIA/IUMEPLS/009 “Valsts vides dienesta informācijas sistēmas izveidošana” paredzētais rādītājs nav sasniegts** 1 no 4elektroniskajiem pakalpojumiem, jo valstī netika izveidoti objekti, kuriem būtu nepieciešama siltumnīcefekta gāzu atļauja.
* Veselības un darbspēju ekspertīzes ārstu valsts komisijas projektam **Nr.3DP/3DP/ 3.2.2.1.1/08/IPIA/IUMEPLS/008 “Arhīva datu digitalizācija un e-pakalpojumu ieviešana”** **paredzētais rādītājs** **nav sasniegts** 2 no 6 elektroniskajiem pakalpojumiem, jo pakalpojumu darbība saistīta ar E-veselības portāla ieviešanu produkcijas vidē.

**Atbildīgās iestādes ieskatā turpmāk norādītajos projektos ir nepieciešama turpmāka rīcība, lai nodrošinātu informācijas sistēmu un elektronisko pakalpojumu plānoto izmantošanas intensitāti**:

* Valsts darba inspekcijas projekta **Nr.3DP/3.2.2.1.1/09/IPIA/IUMEPLS/011 “Valsts darba inspekcijas informatīvās sistēmas pilnveidošana un e-pakalpojumu ieviešana”** otrajā pēcuzraudzības gadā bija plānots, ka elektronisko pakalpojumu kopējais pieprasījumu skaits būs 2700, bet atbilstoši iesniegtajai informācijai kopējais pieprasījumu skaits ir 1497 tas ir, 55% no plānotā apjoma, kas vērtējams kā zems izmantošanas rādītājs un attiecībā pret projekta 1.pēcuzraudzības gadu nav novērojama būtiska palielināšanās, kurā elektronisko pakalpojumu kopējais pieprasījumu skaits bija plānots 2700, bet atbilstoši iesniegtajai informācijai kopējais pieprasījumu skaits ir 1388, tas ir, 51,40% no plānotā apjoma. Saskaņā ar finansējuma saņēmēja sniegto viedokli tas nevar uzlikt par pienākumu citām iestādēm lietot elektroniskos pakalpojumus, ja iestādes par ērtāku informācijas elektroniskās apmaiņas viedu uzskata e-pastu.

**Sniegtie skaidrojumi liecina, ka arī nākamajā gadā elektronisko palapojumu lietošana netiks nodrošināta plānotajā apjomā un finansējuma saņēmējs neveic visas iespējamās darbības. Atbildīgā iestāde un VARAM kā nozares ministrija arī nevar veikt izmaiņas Labklājības ministrijas kompetencē esošajos normatīvajos aktos, padarot pakalpojumu pieejamu tikai elektroniski. Lai Ministru kabinets tiktu informēts par to, kādēļ attiecīgo elektronisko pakalpojumu nav iespējams padarīt obligāti lietojamu kā vienīgo informācijas apmaiņas veidu, Labklājības ministrijai jāsagatavo un noteiktā kārtībā jāiesniedz Ministru kabinetā ziņojums ar situācijas izklāstu un iespējamajiem risinājumiem, lai nodrošinātu projektu rezultātu izmantošanu.**

* Zemkopības ministrijas projekta **Nr.3DP/3.2.2.1.1/08/IPIA/IUMEPLS/014 “Zemkopības ministrijas un tās padotībā esošo iestāžu un klientu orientētās pakalpojumu sistēmas izveide”** elektroniskie pakalpojumi „Augu izcelsmes dzīvnieku barības robežkontrole pakalpojumiem” un “Fitosanitārā robežkontrole” un **projekta Nr.3DP/3.2.2.1.1/09/IPIA/IUMEPLS/014 “Zemkopības ministrijas un tās padotībā esošo iestāžu vienotas informācijas telpas izveide”** elektroniskais pakalpojums “Pārtikas robežkontrole, ievedot preces Eiropas Savienībā no trešajām valstīm” netiek lietoti, jo saskaņā ar saistošajiem normatīvajiem aktiem par kravu atbildīgās personas var reģistrēties Eiropas Komisijas izstrādātā sistēmā TRACES kā lietotāji un aizpildīt iepriekšējo paziņojumu TRACES vai arī iesniegt informāciju, izmantojot citus avotus, t.sk., arī izmantojot portālu [www.latvija.lv](http://www.latvija.lv). Tā kā izvēles iespēja, kuru no paziņošanas formām aizpildīt, ir par kravu atbildīgajām personām un tās visas ir reģistrējušās Eiropas Komisijas izstrādātā sistēmā TRACES, informācija netiek sniegta, izmantojot projektu ietvaros izstrādātos elektroniskos pakalpojumus.

**Sniegtie skaidrojumi, kā arī priekšlikums izveidotos e-pakalpojumus izslēgt no projekta liecina, ka arī turpmāk elektronisko palapojumu lietošana netiks nodrošināta plānotajā apjomā, tādēļ CFLA kā sadarbības iestādei un līgumslēdzējam jāizvērtē konkrētā situācija un finansējuma saņēmēja sniegtie skaidrojumi un atbilstoši normatīvajos aktos noteiktajai kārtībai jāpieņem lēmums par izmaksu attiecināmību.**

**3. Apakšaktivitātes projektu uzraudzības pasākumi**

Saskaņā ar normatīvajiem aktiem **Atbildīgā iestāde un CFLA, lai nodrošinātu apakšaktivitātes īstenošanu un kontroli, veikusi šādus uzraudzības pasākumus**:

* atbilstoši sadarbības iestādes pieprasījumam Atbildīgā iestāde pirms noslēguma maksājuma pieprasījuma apstiprināšanas veikusi pārbaudi projekta īstenošanas vietā elektroniskajiem pakalpojumiem un informācijas sistēmām, lai novērtētu izstrādāto projekta rezultātu funkcionalitāti un to atbilstību projekta iesniegumam. Savukārt sadarbības iestāde veikusi pārbaudes projekta īstenošanas vietā,t.sk., projektu pēcuzraudzības ietvaros;
* sadarbības iestāde izvērtējusi finansējuma saņēmēju iesniegtos vienošanās par projekta īstenošanu grozījumus, un ja tie ir saistīti ar ietekmi uz projekta mērķi, plānotajām projekta darbībām, izmaksām, rezultātiem un sasniedzamajiem uzraudzības rādītājiem, noteiktajos gadījumos lūgusi Atbildīgās iestādes saskaņojumu.

**3.1. Laika posmā no 2015.gada 1.oktobra līdz 2016.gada 1.oktobrim Atbildīgās iestādes veiktās funkcionalitātes pārbaudes**

Atbilstoši sadarbības iestādes pieprasījumam Atbildīgā iestāde laika posmā no 2015.gada 1.oktobra līdz 2016.gada 1.oktobrim veica 18 funkcionalitātes pārbaudes 15 projektu īstenošanas vietās. Visu attiecīgajā periodā veikto funkcionalitātes pārbaužu rezultāts bija pozitīvs, vienlaikus 2016.gadā Atbildīgā iestāde 10 gadījumos ir konstatējusi rezultātu lietošanu ierobežojošus faktorus (Ziņojuma Pielikums Nr.4), t.i., dažādu apstākļu dēļ projekta noslēguma fāzē nav uzsākta pilnīgi visu izstrādāto risinājumu lietošana (piemēram, atsevišķu moduļu vai e-pakalpojumu). Funkcionalitātes pārbaudēs konstatētais nav ietekmējis projekta mērķa sasniegšanu un pārbaudes rezultātu. Izstrādātās funkcionalitātes lietošana ir uzraugāma projektu pēcuzraudzības periodā, īpašu uzmanību pievērošot projektiem, kuriem iestājas piektais pēcuzraudzības gads, kad nepieciešams pārliecināties, vai projekta ietvaros izstrādātās sistēmas vai elektroniskie pakalpojumi faktiski ir uzsākuši darbību produkcijas vidē un tiek lietoti, pretējā gadījumā lemjot par neatbilstības konstatēšanu.

*1. tabula*

*Atbildīgās iestādes pārskata periodā veiktās*

*funkcionalitātes pārbaudes projektu īstenošanas vietās*

| **Finansējuma saņēmējs** | **Projekta nosaukums, numurs** | **Pārbaudes datums** | **Par izstrādātās funkcionalitātes lietošanu nepieciešams pārliecināties projekta pēcuzraudzības periodā** |
| --- | --- | --- | --- |
| Labklājības ministrija | Vienotās Labklājības informācijas sistēmas (LabIS), nozares centralizēto funkciju informācijas sistēmu un centralizētas IKT infrastruktūras attīstība; Nr.3DP/3.2.2.1.1/12/IPIA/CFLA/001 | 12.02.2016. | Jā |
| Sociālās politikas monitoringa sistēmas pilnveide – SPP vienotās informācijas sistēmas izstrāde, ieviešana un e-pakalpojumu attīstīšana; Nr.3DP/3.2.2.1.1/09/IPIA/ IUMEPLS/023 | 22.02.2016.  07.03.2016. | N/a |
| Iekšlietu ministrijas Informācijas centrs | Iekšlietu ministrijas radiosakaru sistēmas modernizācija; Nr.3DP/3.2.2.1.1/13/IPIA/CFLA/ 011 | 16.11.2015. | N/a |
| Izglītības un zinātnes ministrija | Valsts izglītības informācijas sistēmas (VIIS) attīstība; Nr.3DP/3.2.2.1.1/14/IPIA/CFLA/011 | 10.03.2016. 18.03.2016. | Jā |
| Kultūras informācijas sistēmu centrs | Latvijas audiovizuālo materiālu pieejamības nodrošināšana e-vidē; Nr.3DP/3.2.2.1.1/12/IPIA/ CFLA/004 | 22.10.2015. | N/a |
| Vienotās valsts arhīvu informācijas sistēmas izstrādes un ieviešanas 2.kārta; Nr.3DP/3.2.2.1.1/08/IPIA/ IUMEPLS/016 | 22.10.2015. | Jā |
| Latvijas Nacionālā bibliotēka | Digitālās bibliotēkas pakalpojumu attīstība” Nr.3DP/ 3.2.2.1.1/09/IPIA/IUMEPLS/016 | 30.11.2015. | N/a |
| VRAA | Elektronisko iepirkumu sistēmas e-konkursu un e-izsoļu funkcionalitātes attīstība; Nr.3DP/3.2.2.1.1/12/IPIA/CFLA/009 | 03.02.2016. | Jā |
| Pašvaldību funkciju atbalsta sistēmas 2.kārta; Nr.3DP/3.2.2.1.1/09/IPIA/IUMEPLS/009 | 11.11.2015. | Jā |
| Publiskās pārvaldes dokumentu pārvaldības sistēmu integrācijas vides izveide; Nr.3DP/3.2.2.1.1/09/IPIA/IUMEPLS/007 | 23.11.2015.  29.01.2016. | Jā |
| Uzņēmumu reģistrs | Uzņēmumu reģistra informācijas sistēmas izveide; Nr.3DP/3.2.2.1.1/10/IPIA/CFLA/002 | 20.01.2016. | N/a |
| Satiksmes ministrija | Starptautiskās kravu loģistikas un ostu informācijas sistēma; Nr.3DP/3.2.2.1.1/11/IPIA/CFLA/003 | 29.02.2016. | Jā |
| Ekonomikas ministrija | Būvniecības informācijas sistēmas izstrāde; Nr.3DP/3.2.2.1.1/08/IPIA/IUMEPLS/004 | 22.01.2016. | Jā |
| Latvijas Republikas Prokuratūra | Prokuratūras informācijas sistēmas projekts tiesu sistēmas attīstībai; Nr.3DP/3.2.2.1.1/13/IPIA/ CFLA/013 | 18.02.2016. | Jā |
| Ārlietu ministrija | Vienotās ārlietu dienesta dokumentu vadības sistēmas uzlabojumi un papildinājumi, gatavojoties Latvijas prezidentūrai Eiropas Savienībā; Nr.3DP/3.2.2.1.1/09/IPIA/IUMEPLS/004 | 08.12.2015. | Jā |

**3.2. Apakšaktivitātes projektu ieviešanas vienošanās grozījumu saskaņošana**

Saskaņā ar MK noteikumiem Nr.576 un MK noteikumiem Nr.766 Atbildīgā iestāde izvērtē CFLA iesniegto informāciju par projekta ieviešanas vienošanās grozījumiem, kas saistīti ar ietekmi uz projekta mērķi, plānotajām projekta darbībām, izmaksām, rezultātiem un sasniedzamajiem uzraudzības rādītājiem, un sniedz atzinumu par projekta ieviešanas vienošanās grozījumu saskaņošanu.

Atbildīgā iestāde līdz 2016.gada 1.oktobrim ir izvērtējusi 25 projektu ietvaros kopumā ierosinātus 34 projektu ieviešanas vienošanās grozījumus. Vienā gadījumā iesniegtie NVD projekta[[8]](#footnote-8) grozījumi netika saskaņoti, jo nebija iespējams konstatēt to, kādā apjomā projektā paredzētās darbības faktiski ir veiktas. Attiecīgi ierosinātie projekta grozījumi izvērtējami pēc funkcionalitātes pārbaudes veikšanas, kad tiks izvērtēti projektā faktiski sasniegtie rezultāti un to atbilstību projekta mērķiem un rezultātu rādītājiem. Ierosināto grozījumu biežākie iemesli ir:

* projektu funkcionalitātes pārbaudēs tiek konstatētas tehniska rakstura neprecizitātes, piemēram, nepieciešamība precizēt elektronisko pakalpojumu nosaukumus, elektronizācijas līmeņus, datu apmaiņas formas, saskarnes izvietošanas vietas, kuras finansējuma saņēmējam jānovērš Atbildīgās iestādes noteiktā termiņā vai arī jāveic attiecīgi grozījumi projektā;
* projektam noslēdzoties, nepieciešams precizēt finansējumu atbilstoši faktiskajai situācijai.

Ievērojot Ministru kabineta 2014.gada 11.marta sēdes protokolā Nr.16 38.§[[9]](#footnote-9) minēto[[10]](#footnote-10), vienam projektam[[11]](#footnote-11) Atbildīgā iestāde ir saskaņojusi īstenošanas termiņa pagarinājumu, kas pārsniedz MK noteikumos Nr.576 un MK noteikumos Nr.766 noteikto projektu īstenošanas termiņu, pamatojoties uz MK noteikumu Nr.419 25.2 punktā minētajiem apstākļiem.

**3.3. Citu jautājumu risināšana**

Latvijas Pašvaldību savienība ir aktualizējusi jautājumu par projekta Nr.3DP/3.2.2.1.1/09/IPIA/IUMEPLS/007 “Publiskās pārvaldes dokumentu pārvaldības sistēmu integrācijas vides izveide” ietvaros izveidotā elektroniskā pakalpojuma „Iesniegums iestādei” lietošanas ierobežojumiem, norādot, ka elektroniskajam pakalpojumam jābūt izmantojama ne tikai Iesniegumu likumā paredzētajos gadījumos, bet arī citos gadījumos, kad privātpersona pieprasa iestāžu sniegtos pakalpojumus.

Elektroniskais pakalpojums „Iesniegums iestādei” ir izveidots projekta ietvaros, kura mērķi un tā ietvaros sasniedzamie rezultāti ir šādi:

1. mērķis - izveidot publiskās pārvaldes dokumentu vadības sistēmu integrācijas vidi elektronisko dokumentu apritei starp publiskās pārvaldes iestādēm, iedzīvotājiem un uzņēmējiem, kura ietvaros sasniegtie rezultāti:
   1. izstrādāta, ieviesta un uzturēta Publiskās pārvaldes dokumentu pārvaldības sistēmu integrācijas vide;
   2. izstrādāta un ieviesta elektronisko dokumentu krātuve, kas kā koplietošanas modulis būs pieejams jebkuram Valsts informācijas sistēmu savietotāja modulim, tai skaitā Publiskās pārvaldes dokumentu pārvaldības sistēmu integrācijas videi;
   3. izstrādāta elektroniskās parakstīšanas funkcionalitāte iedzīvotājiem portālā www.latvija.lv, kas nodrošinās iespēju izveidot administratīvajiem un tehniskajiem standartiem atbilstošu elektronisko dokumentu un elektronisko pakalpojumu ietvaros nosūtīt publiskās pārvaldes iestādēm, izmantojot publiskās pārvaldes dokumentu pārvaldības sistēmu integrācijas vidi;
   4. izstrādāts elektroniskais pakalpojums – Iesniegums iestādei;
   5. izstrādātas pilotprojekta sadarbības partneru dokumentu pārvaldības sistēmu saskarnes un veikta pilotprojekta sadarbības partneru dokumentu vadības sistēmu attīstība sadarbspējas nodrošināšanai ar Publiskās pārvaldes dokumentu pārvaldības sistēmu integrācijas vidi.
2. mērķis - veikt Vienotā valsts un pašvaldību publisko pakalpojumu portāla www.latvija.lv un Valsts informācijas sistēmu savietotāja funkcionalitātes papildināšanu, kura ietvaros sasniegtie rezultāti:
   1. izstrādāts e-pakalpojuma izveides atbalsta modulis, nodrošinot iespēju dinamiski veidot dažāda veida informācijas aprites un apstrādes procesu plūsmas, un informācijas apstrādes loģiku, tai skaitā, radot iespēju VISS un portālā www.latvija.lv iestādēm izveidot e-pakalpojumu
   2. veikta VISS un portāla [www.latvija.lv](http://www.latvija.lv) koplietošanas komponentes - pakalpojumu klasifikatora funkcionalitātes pilnveidošanas izstrāde
   3. veikta portāla www.latvija.lv un VISS mērogošanas pilnveidošanas izstrāde un sistēmas moduļu administrēšanas pilnveidošanas izstrāde.
3. mērķis - izstrādāt programmatūras pielāgojumus un tīmekļa pakalpes atsevišķu valsts reģistru datu saņemšanas iespējas radīšanai tiešsaistes datu pārraides režīmā, izmantojot Valsts informācijas sistēmu savietotāju, kura ietvaros sasniegtie rezultāti:
   1. izstrādāti programmatūras pielāgojumi un tīmekļa pakalpes valsts reģistru datu nodošanas pašvaldībām iespējas radīšanai tiešsaistes datu pārraides režīmā, izmantojot Valsts informācijas sistēmu savietotāju;
   2. izstrādāti programmatūras pielāgojumi un tīmekļa pakalpes valsts reģistru datu nodošanas ES fondu projektu sadarbības partneriem iespējas radīšanai tiešsaistes datu pārraides režīmā, izmantojot Valsts informācijas sistēmu savietotāju;
   3. izstrādāts juridisko personu elektroniskās pilnvarošanas risinājums.
4. mērķis - izstrādāt juridisko personu elektronisko pilnvarošanas risinājumu, kura ietvaros sasniegts rezultāts un izstrādāta centralizēta juridisko personu elektroniskās pilnvarošanas funkcionalitāte portālā [www.latvija.lv](http://www.latvija.lv) un VISS koplietošanas infrastruktūrā.

Elektroniskais pakalpojums “Iesniegums iestādei” nodrošina iedzīvotājiem iespēju centralizēti aizpildīt iesnieguma veidlapu, to adresējot jebkurai no pakalpojumā iesaistītajām valsts iestādēm, un saņemt atbildi portālā [www.latvija.lv](http://www.latvija.lv).

Pirms noslēguma maksājuma veikšanas atbilstoši Ministru kabineta noteikumu Nr.576 9.13.apakšpunktā minētajam Atbildīgā iestāde 2015.gada 23.novembrī ir veikusi projekta funkcionalitātes pārbaudi un secinājusi, ka projektā paredzētie uzraudzības (iznākuma) rādītāji ir sasniegti, tai skaitā elektroniskais pakalpojums “Iesniegums iestādei” ir izstrādāts un darbojas produkcijas vidē.

Atbilstoši finansējuma saņēmēja iesniegtajiem plāniem elektronisko pakalpojumu “Iesniegums iestādei” plānotais lietošanas rādītājs ir 5000, saskaņā ar finansējuma saņēmēja sniegto informāciju laika posmā no 2016.gada 1.janvāra līdz 2016.gada 1.oktobrim elektroniskā pakalpojuma pieprasījumu skaits [www.latvija.lv](http://www.latvija.lv) 33 384 reizes.

Vienlaikus, cita starpā, projekta iesniegumā ir minēts, ka tiks veikta publiskās pārvaldes elektronisko dokumentu aprites esošās normatīvās bāzes analīze un priekšlikumu izstrāde elektronisko dokumentu apmaiņas normatīvās bāzes pilnveidošanai, lai atbalstītu elektronisko dokumenta standartu ieviešanu praksē, sekmētu elektronisko dokumentu apmaiņu un nostiprinātu centralizēta publiskās pārvaldes e-dokumentu apmaiņas mezgla izmantošanu publiskās pārvaldes elektronisko dokumentu apritei, kā arī priekšlikumu izstrāde e-dokumentu apmaiņas normatīvās bāzes sakārtošanai, lai nodrošinātu virzību uz elektronisku saziņu starp valsts iestādēm, uzņēmējiem un iedzīvotājiem. Tāpat norādīts, ka tiks izstrādāti priekšlikumi esošā normatīvo aktu ietvara izmaiņām, lai pilnībā nodrošinātu un veicinātu elektronisko dokumentu izmantošanu saziņā starp publiskās pārvaldes iestādēm, iedzīvotājiem un komersantiem. Darbības šī uzdevuma izpildē ir veiktas, lai nodrošinātu elektronisko pakalpojuma darbību projektā paredzētajā apmērā. Ņemot vērā minēto, Atbildīgā iestāde uzskata, ka projekta mērķis attiecībā uz elektroniskā pakalpojuma „Iesniegums iestādei” izstrādi ir sasniegts, ko apliecina arī šī pakalpojuma lietošanas rādītāji.

Vienlaikus, arvien iespējami elektronisko pakalpojumu izmantojamības uzlabojumi un efektivitātes kāpināšana. Tādēļ, ņemot vērā notikušās diskusijas ar Latvijas Pašvaldību savienību, Atbildīgā iestāde un VARAM kā par nozari atbildīgā ministrija atbalsta nepieciešamību turpināt paplašināt izstrādātā elektroniskā pakalpojuma „Iesniegums iestādei” lietošanu. Būtisks priekšnoteikums minētā elektroniskā pakalpojuma lietošanas iespēju paplašināšanai ir normatīvā regulējuma pilnveidošana attiecībā uz rekvizīta „paraksts” lietošanu iestādēm adresētajos iesniegumos. Tā kā attiecīgu grozījumu izstrādē ir būtiska arī Tieslietu ministrijas un, iespējams, citu valsts pārvaldes iestāžu iesaiste, nosakāms, ka VARAM sadarbībā ar Tieslietu ministriju, Latvijas Pašvaldību savienību, kā arī nepieciešamības gadījumā citām iesaistītām valsts pārvaldes iestādēm, jāizstrādā un noteiktā kārtībā jāiesniedz Ministru kabinetā normatīvo aktu projektus, kas nodrošinās elektroniskā pakalpojuma „Iesniegums iestādei” izmantošanas paplašināšanu.

**3.4. Priekšlikums turpmākai ziņošanai par projektu ieviešanas plānu izvērtēšanu un uzraudzību**

Ievērojot, ka saskaņā ar sniegto informāciju DP paredzētie 3.2.2.1.1. apakšaktivitātes rādītāji ir sasniegti, kā arī līdz 2016.gada beigām pabeidzama arī e-veselības projektu īstenošana un noslēguma izdevumu deklarācija sagatavojama un saskaņojama līdz 2017.gada februāra beigām, 2017.gadā vairs nebūs īstenošanā esošu projektu, kā arī īstenoto projektu riski būs izvērtēti noslēguma izdevumu deklarācija sagatavošanas un saskaņošanas procesā. Projektu pēcuzraudzības posmā uzmanība pievēršama tikai tiem projektiem, kuros konstatētas problēmas, t.sk. projektos izstrādātās informācijas sistēmas un elektroniskie pakalpojumi netiek lietoti plānotajā apmērā.

Finanšu ministrija regulāri sniedz Ministru kabinetā informatīvos ziņojumus par ES fondu īstenošanas statusu, t.sk. problēmsituācijām ES fondu apguvē, līdz ar to nav lietderīgi turpmāk sniegt Ministru kabinetā atsevišķu ziņojumu par darbības programmas „Infrastruktūra un pakalpojumi” 3.2.2.1.1. apakšaktivitātes „Informācijas sistēmu un elektronisko pakalpojumu attīstība” projektu ieviešanas plānu izvērtēšanu un uzraudzību. Šajos ziņojumos ietvertā informācija vismaz daļēji dublējas. Administratīvo resursu patēriņa ziņā efektīvāks risinājums ir Vides aizsardzības un reģionālās attīstības ministrijai informāciju par projektiem, kuros izstrādātās informācijas sistēmas un elektroniskie pakalpojumi netiek lietoti plānotajā apmērā, iesniegt Finanšu ministrijai iekļaušanai Ministru kabinetā līdz 1.martam iesniedzamajā informatīvajā ziņojumā par Eiropas Savienības struktūrfondu un Kohēzijas fonda, Eiropas Ekonomikas zonas finanšu instrumenta, Norvēģijas finanšu instrumenta un Latvijas un Šveices sadarbības programmas investīciju progresu. Šādā veidā projektos izstrādāto elektronisko pakalpojumu un informācijas sistēmu izmantošanas plānu uzraudzība joprojām tiktu nodrošināta, kā arī Ministru kabinets tiktu informēts par konstatētajām problēmsituācijām, vienlaikus samazinātos sagatavojamo, saskaņojamo un Ministru kabinetā iesniedzamo informatīvo ziņojumu skaits.

Finansējuma saņēmēji CFLA katru gadu iesniedz projektu pēcuzraudzības pārskatus, kā arī atsevišķi sniedz VARAM pārskatus par projektu rezultātu lietošanas rādītājiem. Sniedzamās informācijas apjomu un sniegšanas reižu skaitu iespējams samazināt, informāciju par projektu rezultātu izmantošanas rādītājiem turpmāk iekļaujot CFLA iesniedzamajos projektu pēcuzraudzības pārskatos.

Ņemot vērā minēto, šā informatīvā ziņojuma protokollēmumā paredzams, ka Ministru kabineta 2012.gada 13.novembra sēdes protokollēmuma (prot. Nr.64 44.§) „Informatīvais ziņojums „Par darbības programmas „Infrastruktūra un pakalpojumi” 3.2.2.1.1.apakšaktivitātes „Informācijas sistēmu un elektronisko pakalpojumu attīstība” īstenošanas progresu un projektu ieviešanas plānu izvērtēšanu” 7.punktā dotais uzdevums atzīstams par spēku zaudējušu.

**Kopsavilkums**

1. Apakšaktivitātē sekmīgi ir pabeigti 58 projekti no 63 apstiprinātajiem projektiem. Vienā gadījumā projekta mērķi un rezultāti nav sasniegti, tādējādi visas veiktās izmaksas atzītas par neattiecināmām. Augsts risks, ka netiks pabeigti un nebūs iespējams no Eiropas Komisijas atgūt veiktos izdevumus saglabājas NVD īstenotajos nefunkcionējošajos E-veselības projektos.
2. Apakšaktivitātē ir sasniegti ES fondu plānošanas dokumentos paredzētie iznākuma un rezultāta rādītāji, kā arī šobrīd nav konstatēts būtisku pārmaiņu risks kādā no pabeigtajiem projektiem, līdz ar to Atbildīgā iestāde nesaskata risku apakšaktivitātes ietvaros sekmīgi pabeigto projektu izmaksu attiecināmībai.
3. Veicot elektronisko pakalpojumu un informācijas sistēmu izmantošanas rādītāju analīzi 38 faktiski pabeigtos projektos, no kuru pabeigšanas ir pagājis vismaz viens gads, secināms, ka 17 (45% no analizētajiem projektiem) projektos izveidotie vai uzlabotie elektroniskie pakalpojumi un informācijas sistēmas tiek lietotas plānotajā apmērā, bet 21 (55% no analizētajiem projektiem) projektā atsevišķi izveidotie vai uzlabotie elektroniskie pakalpojumi vai informācijas sistēmu procesi netiek lietoti plānotajā apmērā.
4. Veicot elektronisko pakalpojumu un informācijas sistēmu izmantošanas rādītāju analīzi, secināms, ka elektronisko pakalpojumu un informācijas sistēmu izmantošanas rādītāji ir uzlabojušies attiecībā pret iepriekšējo pārskata periodu, tomēr joprojām ir veicami papildu pasākumi, lai sasniegtu sākotnēji plānoto izmantošanas apjomu.
5. Gūtā pieredze attiecībā uz projektu īstenošanas progresu un izstrādāto informācijas sistēmu lietošanas rādītāju sasniegšanu finansējuma saņēmējiem jāņem vērā, sagatavojot fondu 2014.–2020.gada plānošanas perioda projektu aprakstus un projekta iesniegumus, kā arī VARAM to ņems vērā projektu aprakstu un projektu iesniegumu vērtēšanas posmā, ievērojot tiesību aktos noteikto.

**Priekšlikumi turpmākai rīcībai**

1. Lai uzlabotu elektronizēto valsts pārvaldes pakalpojumu un informācijas sistēmu izmantošanas rādītājus, finansējuma saņēmējiem jāturpina:
   1. īstenot sabiedrības informēšanas pasākumus radīto elektronisko pakalpojumu mērķa grupām, t.sk., nodrošināt informācijas pieejamību iestāžu tīmekļa vietnēs par pieejamajiem elektroniskajiem pakalpojumiem, regulāri organizēt pasākumus, lai nodrošinātu iestādes darbinieku, īpaši to, kuri veic klientu klātienes apkalpošanu, apmācību un pienākumu noteikšanu, lai tie aktīvi informētu klientus un izskaidrotu iespējas un priekšrocības iestādes elektronisko pakalpojumu saņemšanā;
   2. izstrādāt pakalpojumu izmantošanas veicinošu normatīvo regulējumu, t.i., tiesību aktu izmaiņas, lai nodrošinātu procedūru pārkārtošanu un atvieglotu publiskās pārvaldes pakalpojumu saņemšanu, ja tie tiek pieprasīti vai saņemti elektroniski, kā arī, lai motivētu radīto e-iespēju izmantošanu, piemēram, nosakot:
      1. pakalpojuma cenu diferenciāciju, grozot maksas pakalpojumu cenrādi un atbilstoši labajai praksei nosakot zemākas maksas pakalpojumu cenas, ja pakalpojuma sniegšanas (pieprasīšanas) veids ir elektroniskā formā nevis klātienē[[12]](#footnote-12);
      2. pakalpojuma turpmāku pieejamību tikai elektroniskā formā, atsakoties no iespējas pakalpojuma pieprasīšanu nodrošināt klātienē (iespējams paredzēt klātienes konsultācijas elektronisko pakalpojuma izmantošanā).
   3. nodrošināt pastāvīgu elektronisko pakalpojumu un pārvaldības procesu lietošanas situācijas monitoringu, analizējot īstenoto elektronisko pakalpojumu un pārvaldības procesu lietošanas pasākumu ietekmi un efektivitāti uz elektronisko pakalpojumu un pārvaldības procesu lietošanas rādītājiem un izvērtējot citus iespējamos pasākumus, lai popularizētu un palielinātu projektu ietvaros radīto rezultātu lietošanu.
2. Labklājības ministrijai, ņemot vērā ziņojumā sniegto informāciju par Valsts darba inspekcijas projektu Nr.3DP/3.2.2.1.1/09/IPIA/IUMEPLS/011 “Valsts darba inspekcijas informatīvās sistēmas pilnveidošana un e-pakalpojumu ieviešana”, sagatavot un līdz 2017.gada 28.aprīlim noteiktajā kārtībā iesniegt Ministru kabinetā ziņojumus par risinājumiem projektā izveidoto elektronisko pakalpojumu lietošanas nodrošināšanai paredzētajā apjomā, ņemot vērā, ka lietošanas rādītāji ir zemi un pārskata gada laikā faktiski nav pieauguši, turklāt finansējuma saņēmēju skaidrojumi neliecina par situācijas uzlabošanos turpmāk.
3. Ņemot vērā Latvijas Pašvaldību savienības ierosinājumu paplašināt projekta Nr.3DP/3.2.2.1.1/09/IPIA/IUMEPLS/007 “Publiskās pārvaldes dokumentu pārvaldības sistēmu integrācijas vides izveide” ietvaros izveidotā elektroniskā pakalpojuma „Iesniegums iestādei” lietošanu, Vides aizsardzības un reģionālās attīstības ministrijai sadarbībā ar Tieslietu ministriju, Finanšu ministriju un Latvijas Pašvaldību savienību sagatavot un līdz 2017.gada 31.martam noteiktā kārtībā iesniegt Ministru kabinetā normatīvo aktu projektus, kas nodrošinās elektroniskā pakalpojuma „Iesniegums iestādei” izmantošanas paplašināšanu.
4. Ņemot vērā informatīvajā ziņojumā 3.4.punktā sniegto informāciju, atzīt par spēku zaudējušu Ministru kabineta 2012.gada 13.novembra sēdes protokollēmuma (prot. Nr.64 44.§) „Informatīvais ziņojums „Par darbības programmas „Infrastruktūra un pakalpojumi” 3.2.2.1.1.apakšaktivitātes „Informācijas sistēmu un elektronisko pakalpojumu attīstība” īstenošanas progresu un projektu ieviešanas plānu izvērtēšanu” 7.punktu.
5. Centrālajai finanšu un līgumu aģentūrai projektu pēcuzraudzības pārskata veidlapā paredzēt finansējuma saņēmēja pienākumu norādīt informāciju par projektos izstrādāto elektronisko pakalpojumu un informācijas sistēmu izmantošanas rādītājiem.
6. Vides aizsardzības un reģionālās attīstības ministrijai, izvērtējot Centrālās finanšu un līgumu aģentūras sniegto informāciju par projektos izstrādāto elektronisko pakalpojumu un informācijas sistēmu izmantošanas rādītājiem, sagatavot un iesniegt Finanšu ministrijai iekļaušanai informatīvajā ziņojumā par Eiropas Savienības struktūrfondu un Kohēzijas fonda, Eiropas Ekonomikas zonas finanšu instrumenta, Norvēģijas finanšu instrumenta un Latvijas un Šveices sadarbības programmas investīciju progresu informāciju par projektiem, kuros izstrādātās informācijas sistēmas un elektroniskie pakalpojumi netiek lietoti plānotajā apmērā (ja attiecināms).

Vides aizsardzības un

reģionālās attīstības ministrs Kaspars Gerhards

Vīza:

valsts sekretārs Rinalds Muciņš

15.11.2016 14:00

6142

Inese Ostrovska

Tel.: 66016571,

e-pasts: [inese.ostrovska@varam.gov.lv](mailto:inese.ostrovska@varam.gov.lv)

1. *Ministru kabineta 2012.gada 13.novembra sēdes protokollēmuma Nr.64 44.§ Informatīvais ziņojums "Par darbības programmas "Infrastruktūra un pakalpojumi" 3.2.2.1.1.apakšaktivitātes "Informācijas sistēmu un elektronisko pakalpojumu attīstība" īstenošanas progresu un projektu ieviešanas plānu izvērtēšanu"* [↑](#footnote-ref-1)
2. *Ministru kabineta 2015.gada 10.marta sēdes protokollēmuma (Nr.14 27.§) 6.punktā dotais uzdevums: saskaņā ar Ministru kabineta 2010.gada 10.augusta noteikumu Nr.740 „Kārtība, kādā ziņo par Eiropas Savienības struktūrfondu un Kohēzijas fonda ieviešanā konstatētajām neatbilstībām, pieņem lēmumu par piešķirtā finansējuma izlietojumu un atgūst neatbilstošos izdevumus” 24.punktu uzskatīt par atgūtiem Izglītības un zinātnes ministrijas īstenotā Eiropas Savienības fonda projekta Nr. 3DP/3.2.2.1.1/08/IPIA/ IUMEPLS/003 “Portāla www.skolas.lv attīstība (2.kārta)” ietvaros neatbilstoši veiktos izdevumus 3 328 795,16 EUR apmērā.* [↑](#footnote-ref-2)
3. *Nr.3DP/3.2.2.1.1/09/IPIA/IUMEPLS/003 “Elektronisko recepšu informācijas sistēmas izveides pirmais posms” – sākotnēji paredzētais īstenošanas termiņš no 2010.gada 08.jūlija līdz 2014.gada 07.decembra, attiecināmais finansējums 435 036,80 EUR;*

   *Nr.3DP/3.2.2.1.1/09/IPIA/IUMEPLS/015 “Elektroniska apmeklējumu rezervēšanas izveide (e-booking), veselības aprūpes darba plūsmu elektronizēšana (e-referrals) - 1.posms, sabiedrības veselības portāla izveide, informācijas drošības un personas datu aizsardzības nodrošināšana” – sākotnēji paredzētais īstenošanas termiņš no 2009.gada 30.oktobra līdz 2014.gada 29.decembrim, attiecināmais finansējums 2 704 450.34 EUR;*

   *Nr.3DP/3.2.2.1.1/09/IPIA/IUMEPLS/019 “Elektroniskās veselības kartes un integrācijas platformas informācijas sistēmas izveide, 1.posms” - sākotnēji paredzētais īstenošanas termiņš no 2010.gada 11.jūnija līdz 2014.gada 10.decembrim, attiecināmais finansējums 3 492 178.70 EUR;*

   *Nr.3DP/3.2.2.1.1/13/IPIA/CFLA/008 „E-veselības integrētās informācijas sistēmas attīstība” – sākotnēji paredzētais īstenošanas termiņš no 2013.gada 29.aprīļa līdz 2015.gada 28.novembra, attiecināmais finansējums 3 636 715.88 EUR.* [↑](#footnote-ref-3)
4. Ministru kabineta 2016.gada 22.marta noteikumi Nr.168 “Grozījums Ministru kabineta 2008. gada 21. jūlija noteikumos Nr. 576 ”Noteikumi par darbības programmas ”Infrastruktūra un pakalpojumi" papildinājuma 3.2.2.1.1. apakšaktivitātes ”Informācijas sistēmu un elektronisko pakalpojumu attīstība" projektu iesniegumu atlases pirmo kārtu””

   Ministru kabineta 2016.gada 22.marta noteikumi Nr.169 “Grozījums Ministru kabineta 2010. gada 10. augusta noteikumos Nr. 766 ”Noteikumi par darbības programmas ”Infrastruktūra un pakalpojumi” papildinājuma 3.2.2.1.1. apakšaktivitātes ”Informācijas sistēmu un elektronisko pakalpojumu attīstība” projektu iesniegumu atlases otro, trešo, ceturto un piekto kārtu”” [↑](#footnote-ref-4)
5. *NVD 2016.gada 25.maija vēstule Nr.7.2-2/6976 “Par Nacionālā veselības dienesta īstenoto projektu progresu”*

   *NVD 2016.gada 13.septembra vēstule Nr.7.2-2/11454 “Par Nacionālā veselības dienesta īstenoto projektu progresu”* [↑](#footnote-ref-5)
6. *Ministru kabineta 2012.gada 13.novembra sēdes protokollēmuma Nr.64 44.§ Informatīvais ziņojums "Par darbības programmas "Infrastruktūra un pakalpojumi" 3.2.2.1.1.apakšaktivitātes "Informācijas sistēmu un elektronisko pakalpojumu attīstība" īstenošanas progresu un projektu ieviešanas plānu izvērtēšanu"* [↑](#footnote-ref-6)
7. *Elektronisko pakalpojumu un informācijas sistēmu procesu pieprasījumu skaits neatbilst plānotajām prognozēm, taču elektronisko pieprasījumu īpatsvars ir sasniedzis vēlamo apjomu vai faktiskā rādītāja novirze no plānotās vērtības nepārsniedz 10%* [↑](#footnote-ref-7)
8. *Nr.3DP/3.2.2.1.1/13/IPIA/CFLA/008 „E-veselības integrētās informācijas sistēmas attīstība”* [↑](#footnote-ref-8)
9. *Ministru kabineta 2014.gada 11.marta sēdes protokols Nr.16 38.§ Informatīvais ziņojums "Par Eiropas Savienības struktūrfondu un Kohēzijas fonda, Eiropas Ekonomikas zonas finanšu instrumenta, Norvēģijas valdības divpusējā finanšu instrumenta un Latvijas un Šveices sadarbības programmas apguvi līdz 2013.gada 31.decembrim"* [↑](#footnote-ref-9)
10. *Noteikt, ka darbības programmas "Cilvēkresursi un nodarbinātība" un darbības programmas "Infrastruktūra un pakalpojumi" Eiropas Reģionālās attīstības fonda aktivitāšu, apakšaktivitāšu ietvaros atbildīgā iestāde vai sadarbības iestāde pēc 2014.gada 31.maija:*

    *1. neizsludina jaunas projektu iesniegumu atlases;*

    *2. finansējuma un virssaistību ietaupījumu vai atlikumu saskaņā ar informatīvā ziņojumā sniegto skaidrojumu atstāj neizmantotu, nepārdala citiem projektiem, kā arī tam pašam projektam citām, sākotnēji projektā neparedzētām darbībām.*

    *Šiem noteiktajiem ierobežojumiem var paredzēt izņēmumu par jaunas projektu iesniegumu atlases kārtas izsludināšanu vai projekta atlikuma (vai ietaupījuma) izmantošanu tā paša projekta ietvaros pēc 2014.gada 31.maija, ja pastāv kāds no zemāk minētajiem gadījumiem un par to ir pieņemts attiecīgs Ministru kabineta lēmums:*

    *1. pastāv augsts risks zaudēt ES fondu finansējumu attiecīgajā fondā vai darbības programmā un nav citu efektīvāku un fiskālās disciplīnas principiem atbilstošu risinājumu risku mazināšanai, novēršanai;*

    *2. papildus izdevumi kritiski nepieciešami attiecināmajām izmaksām uzsākto projektu sekmīgai pabeigšanai, ņemot vērā no finansējuma saņēmēja objektīvi neatkarīgus un neparedzamus apstākļus.* [↑](#footnote-ref-10)
11. *Latvijas Republikas Prokuratūras īstenotais projekts Nr. 3DP/3.2.2.1.1/13/IPIA/CFLA/013 “Prokuratūras informācijas sistēmas projekts tiesu sistēmas attīstībai”* [↑](#footnote-ref-11)
12. *Ministru kabineta 2011.gada 3.maija noteikumu Nr.333 „Kārtība, kādā plānojami un uzskaitāmi ieņēmumi no maksas pakalpojumiem un ar šo pakalpojumu sniegšanu saistītie izdevumi, kā arī maksas pakalpojumu izcenojumu noteikšanas metodika un izcenojumu apstiprināšanas kārtība” 13.punkts* [↑](#footnote-ref-12)